**Sotsiaalkindlustusamet**

Paldiski mnt 80, 15092 Tallinn

E-post: info@sotsiaalkindlustusamet.ee;

kadri.plato@sotsiaalkindlustusamet.ee

*allkirjastatud digitaalselt*

**VASTUS JÄRELPÄRIMISELE**

**Seoses Sotsiaalkindlustusameti järelepärimisega nr 5.1-1/9848-2**

### Käesolevaga esitame tähtaegselt Valkla Südamekodu OÜ (edaspidi **Valkla SK**) vastused ja selgitused seoses Sotsiaalkindlustusameti (edaspidi **SKA**) 27.03.2023 saadetud järelpärimisega (5.1-1/9848-2).

### Esmalt väärib mainimist, et Valkla SK’le edastatud järelpärimine on üldine ja lähedase poolt nimetatud puudusi on raske kommenteerida teadmata konkreetseid kuupäevi või isikuid, kellele on kirjas viidatud. Valkla SK saab vaid selgitada, et Valkla SK’s on toiduvalmistamisel aluseks Südamekodude grupi menüü, mida koostab toitlustusjuht ja mille alusel valmistavad toitu Valkla SK kokad. Menüü koostatakse nädalate kaupa, arvestades klientide terviseseisundit ja vanust, arsti poolt määratud dieettoitlustamise nõudeid ning tervisliku toitumise põhimõtteid (lähtume menüü koostamisel mh Sotsiaalministri määrusest „Tervisekaitsenõuded toitlustamisele tervishoiu- ja hoolekandeasutuses“). Valkla SK on üks neist vähestest eakatekodudest Südamekodude grupis, kus on avatud ka kohvik, kust saab igapäevaselt osta meelepäraseid saiakesi ja suupisteid.

Igas Südamekodude grupi eakatekodus pakutakse igal toidukorral sarnast toitu, väikeste erisustega majade asukohta ja traditsioone arvestades. Õhtuoote saab iga Südamekodu gruppi kuuluv eakatekodu ise valida (nt puuvili, küpsis, võileib või saiake). Ka töötajatel on soovi korral võimalus süüa sama toitu, mida klientidele valmistatakse (väärib märkimist, et seda võimalust kasutatakse üsna laialdaselt).

Südamekodud grupi eakatekodude (sh Valkla SK) üldine põhimõte on, et iga klient saab toitu juurde, kui ühest portsust ei piisa. On neid, kes ei jaksa ühte taldrikutäit lõpuni süüa, kuid on ka neid, kes soovivad juurde. Seega uurime ka ise täiendavalt, kuidas osutus võimalikuks väidetavalt juhtunud olukord – kui see peaks olema siiski juhtunud, siis kinnitab Valkla SK, et koolitame ja räägime töötajatega nimetatud teema ja põhimõtted uuesti üle.

Valkla SK peab vajalikuks lisada (teadmata täpsemaid asjaolusid), et paljudel eakatel klientidel, kellel on ilmnenud või on diagnoositud dementsussündroom, puudub mälu ja mälestus söömise osas. Nad võivad tõusta lõunalauast ja nõuda lõunasööki ning öelda, et neile ei ole täna süüa antud. See on paratamatu ja oma töös arvestame sellega igapäevaselt. Hooldajate ülesanne on jälgida, et kõik inimesed sööksid kõhu täis. Mõnele eakale on tarvis söömise ajal mitu korda meenutada, et nad sööksid taldriku tühjaks.

Näitlikustamiseks lisab Valkla SK kirjale juurde märtsi viimase nädala menüü.

### Valkla SK peab vajalikuks selgitada, et lisaks juhatajale töötab majas ka hooldusjuht, kelle põhiliseks ülesandeks on hooldustöö korraldamine eakate vajadustest lähtuvalt ning töötajate juhendamine. Lisaks igapäevasele suhtlusele töötajatega, toimus eelmisel nädalal Valkla SK kaks töötajate koosolekut, kus arutati olulisi ja päevakajalisi teemasid. Postkasti on viimasel ajal jõudnud 2 e-kirja töötajatelt – üks seoses praktikaga ning teine seoses koosoleku protokollimisega.

Valkla SK kinnitab, et puhastusvahendid on töötajatele hügieenitoiminguteks vabalt kättesaadaval. Lisaks märgadele salvrättidele saab hügieenitoimingute teostamiseks kasutada niisket pesukinnast.

Lugupidamisega

*/allkirjastatud digitaalselt/*

\_\_\_\_\_\_\_\_\_\_\_\_\_\_\_\_\_\_\_\_\_

Pirje Lehtmaa

Valkla Südamekodu OÜ